ລມຕ ຕ່າງປະເທດສະຫະລັດ ຢ້ຽມຢາມ ປະເທດມາລາວີ (ສະໄລດ໌)
ຫຼັງຈາກ​​ຢຸດ​ແວ່​ເປັນ​ເວລາ​ສັ້ນໆ ​ທີ່​​ມາລາ​ວີ​ແລ້ວ ທ່ານນາງຄລິນຕັນ ມີ​ກໍານົດ​ຈະໄປ​ຢ້ຽມຢາມ​ປະ​ເທດ​ອາ​ຟຣິກາ​ໃຕ້ ​ຕໍ່ໃນ​ວັນ​ອາທິດ​ມື້​ນີ້.
ທ່ານນາງຮິລແລຣີ ຄລິນຕັນ ລັດຖະມົນຕີຕ່າງປະເທດສະຫະລັດ ກໍາລັງຢ້ຽມຢາມປະເທດ ມາລາວີ ຊຶ່ງເປັນບ່ອນຢຸດແວ່ແຫ່ງສຸດທ້າຍ ຂອງທ່ານນາງໃນການຢ້ຽມຢາມອາຟຣິກາຄັ້ງນີ້ ຫຼັງຈາກທີ່ທ່ານນາງຄລິນຕັນເດີນທາງໄປເຖິງມາລາວີໃນວັນອາທິດມື້ນີ້ ກະຊວງຕ່າງປະເທດ ສະຫະລັດໄດ້ປະກາດວ່າ ທ່ານນາງຈະເອົາປະເທດໄນຈີເຣຍ ແລະເບນິນ ຕື່ມໃສ່ໃນລາຍການ ຢ້ຽມຢາມຂອງທ່ານນາງ ໃນລະຫວ່າງທີ່ຢ້ຽມຢາມນະຄອນຫຼວງໄນໂຣບີ ປະເທດເຄັນຢາ ເມື່ອວັນເສົາວານນີ້ ທ່ານນາງໄດ້ຮຽກຮ້ອງໃຫ້ຊາວເຄັນຢາທັງຫຼາຍ ຈົ່ງປະຕິບັດງານຮ່ວມກັນ ເພື່ອຈັດການເລືອກຕັ້ງທີ່ເສລີແລະຍຸຕິທໍາ ຂຶ້ນໃນເດືອນມີນາປີໜ້ານີ້ ແລະໃຫ້ເປັນແບບຢ່າງສໍາລັບຂົງເຂດອາຟຣິກາແລະໂລກນໍາ ທ່ານນາງໄດ້ຮຽກຮ້ອງໃຫ້ບັນດາຜູ້ນໍາ ຈົ່ງຫຼີກລ່ຽງບໍ່ໃຫ້ເກີດການນອງເລືອດ ຄືກັນກັບທີ່ເຄັນຢາເຄີຍປະສົບມາ ເມື່ອຫ້າປີກ່ອນນັ້ນ ທ່ານນາງໄດ້ພົບປະກັບ ປະທານາທິບໍດີ Mwai Kibaki ຜູ້ທີ່ກົດໝາຍຫ້າມ ບໍ່ໃຫ້ສະໝັກ ເລືອກຕັ້ງສະໄໝທີ່ສາມນັ້ນ ແລະນາຍົກລັດຖະມົນຕີ Raila Odinga ຜູ້ມີຄະແນນນໍາໜ້າ ໃນຜົນການຢັ່ງຫາງສຽງໃນການແຂ່ງຂັນເອົາຕໍາແໜ່ງແທນທ່ານ ບຸລຸດທັງສອງທ່ານນີ້ເປັນ ຄູ່ແຂ່ງສໍາຄັນກັນໃນການເລືອກຕັ້ງຄັ້ງ ປີ 2007 ທີ່ທ່ານໂອດິງກາ ຜູ້ນໍຝ່າຍຄ້ານກ່າວວ່າ ມີ ການສໍ້ໂກງຄະແນນເລືອກຕັ້ງນັ້ນ ຫຼັງຈາກການຢຸດແວ່ເປັນເວລາສັ້ນໆທີ່ປະເທດມາລາວີແລ້ວ ທ່ານນາງມີກໍານົດຈະໄປຢ້ຽມຢາມປະເທດອາຟຣິກາໃຕ້ ຕໍ່ໃນວັນອາທິດມື້ນີ້ ແລະກ່ອນເດີນທາງກັບຄືນສະຫະລັດ ທ່ານນາງຍັງຈະຢຸດແວ່ປະເທດການາ ເພື່ອເຂົ້າຮ່ວມພິທີສົ່ງສະການ ມື້ລາງປະທານາທິບໍດີ John Atta Mills ທີ່ເສຍຊີວິດລົງ ໂດຍບໍ່ຄາດຝັນ ເມື່ອວັນທີ 24 ກໍລະກົດຜ່ານມານີ້